Anholdelse vækker protest En serbisk flygtning, som i årevis har levet skjult ved Mariager med støtte fra danske præster, blev onsdag anholdt og sendt til Sandholmlejren for at blive udvist. Sagen har vakt lokal protest, da manden efterlader sig en psykisk syg kone, der har fået asyl i Danmark, og to små børn, som kommunen mener, hun ikke selv kan klare at passe. Derfor vil præsterne, der er samlet i gruppen "Præsteinitiativet", fortsætte kampen for, at manden kan blive hos sin familie i Danmark. Snydt af politiet Manden, Mirsad Zairi, var blevet bedt om at møde op til afhøring hos politiet i Aalborg onsdag. - Da det har været en kolossal belastning for ham at leve under jorden i al den tid, var han selv indstillet på at få en afklaring. Forinden havde vi dog forvisset os om, at han ville få lov at gå igen. En lokal menighedsrådsformand tog derfor sammen med ham, konen og det yngste barn til afhøringen, fortæller sognepræst Helle Myken - en af stifterne af Præsteinitiativet. Hos politiet blev manden imidlertid straks anholdt efter ordre fra Rigspolitiet i København. Han er siden kørt til Sandholmlejren med henblik på udvisning til Serbien. Sognepræst Helle Myken betegner politiets adfærd som et aftalebrud, og hun er meget lidt imponeret over myndighedernes håndtering af sagen. - Han mødte sin kone i et asylcenter, de blev gift i 2002 og fik deres første barn året efter. Da hans kone er fra Kosovo, der ikke modtager syge flygtninge, har hun fået asyl, mens han godt kan udvises til Serbien. Det kræver dog, at Danmark ser bort fra FN's Børnekonvention. Kommunen har efter vurdering af konens tilstand som angstplaget og traumatiseret påpeget, at manden i høj grad er nødvendig for familien. Så med en udvisning sparkes benene også væk under konen og børnene, siger hun. Præster fortsætter kampen Hun tilføjer, at flere arbejdsgivere i området er parate til at ansætte Zairi, hvis han får lov at blive. Derfor kæmper præsterne nu med hjælp fra advokat Anne Land for at få Zairi løsladt. - Om nødvendigt er vi klar til at bringe sagen for Menneskerettighedsdomstolen i Strasbourg. I stedet for, at Zairi kunne blive i Danmark som en ressource for både sin familie og Danmark, som mangler arbejdskraft, risikerer det at ende som en tragedie. Jeg ved ikke, hvordan hans kone skal klare det her, siger Helle Myken. /ritzau/

Opsummering:
Danske præster er i oprør efter anholdelsen af en serbisk flygtning, som har levet under jorden for at blive hos sin familie. Præsterne vil fortsætte kampen.